„S trénerom Jánom Kozákom sme sa na jeho žiadosť k dnešnému dňu (14.októbra 2018) dohodli na ukončení vzájomnej spolupráce. Ján Kozák bol v čase svojho nástupu v roku 2013 v neľahkej situácii a so slovenskou futbalovou reprezentáciou odviedol výbornú prácu. Vytvoril mužstvo, ktoré dosiahlo rad vynikajúcich výsledkov zapísaných do histórie nášho futbalu. Trénerovi Kozákovi sa chcem poďakovať za päť a polročnú prácu pri národnom mužstve a v prospech slovenského futbalu. Nakoľko ide o nečakané rozhodnutie, vzniknutou situáciou sa budeme zaoberať až po návrate zo Švédska. V prípravnom zápase v Štokholme, ktorý slovenskí futbalisti odohrajú v utorok 16.októbra, povedie mužstvo asistent Štefan Tarkovič,“ uviedol prezident Slovenského futbalového zväzu Ján Kováčik.

Ján Kozák bol najdlhšie pôsobiacim trénerom pri slovenskom národnom tíme. Oficiálne bol menovaný do funkcie 2. júla 2013. V júni 2017 počas rozbehnutej kvalifikácie na MS 2018 sa Ján Kozák dohodol s vedením SFZ na predĺžení zmluvy a má ju platnú do konca kvalifikačného cyklu o postup na ME 2020. Ján Kozák viedol mužstvo v 54 zápasoch, z toho jeho zverenci v 29 zvíťazili, v 10 remizovali a 15 prehrali so skóre 80:48. Možnosť nastúpiť premiérovo v národnom tíme dostalo od Jána Kozáka až 32 hráčov.

Ján Kozák priviedol reprezentáciu prvýkrát v histórii Slovenska na záverečný turnaj ME. Šampionát bol vo Francúzsku v roku 2016, kde Kozákovi zverenci postupne prehrali s Walesom 1:2, zdolali Rusko 2:1, remizovali s Anglickom 0:0 a v osemfinále podľahli Nemecku 0:3. V kvalifikácii na majstrovstvá sveta 2018 slovenským futbalistom len tesne utiekol postup do baráže, keď v tabuľke mužstiev na druhých priečkach skončili na 9.mieste, do baráže postúpilo osem tímov.